|  |  |  |
| --- | --- | --- |
| **Berzence Nagyközség Polgármesterétől**  **Berzence, Szabadság tér 19.**  **Telefon: 82/546-091**  **e-mail: berzencepolgarmester@gmail.com** | Berzence | **Hivatali kapu:**  **rövid neve: SJFDI,**  **KRID**  **azonosító: 601024153** |

|  |  |  |
| --- | --- | --- |
| **Ügyiratszám: BER/927-2/2025** |  |  |

**E l ő t e r j e s z t é s**

**Berzence Nagyközség Önkormányzata Képviselő-testületének**

**2025. év augusztus hó 26. napján tartandó ülésére**

*5. napirendi pont*

**Tárgy: Javaslat önkormányzati tulajdonú ingatlan ingyenes állami tulajdonba adásáról.**

**Előterjesztő: Keszericze István polgármester**

**Tisztelt Képviselő-testület!**

Berzence nagyközség központjában található a művelődési ház, illetve a Szabadság téri park által határolt 936 hrsz-ú, kivett közterület megnevezésű, összesen 2635 m2 alapterületű ingatlan. Az érintett terület magában foglalja a művelődési ház előtti járdát, a Rét, illetve a Kavulák utcák kereszteződésétől az országos közútig érő területrészt, az országos közutat, illetve a Szabadság téri park déli részén lévő járda egy ki szakaszát.

Az országos közutak a közúti közlekedésről szóló 1988. évi I. törvény (a továbbiakban: Kkt.) 32.§ (1) bekezdése, valamint a nemzeti vagyonról szóló 2011. évi CXCVI. törvény (a továbbiakban: Nvtv.) 4.§ (1) bekezdés f) pontja alapján kizárólag állami tulajdonba tartoznak. A Kkt. 32.§ (6) bekezdése értelmében az állami tulajdonban lévő országos közutak vagyonkezelője a Magyar Közút Nonprofit Zrt., amely vagyonkezelői feladatokat állami feladatként, közfeladatként látja el.

A Kkt. 29.§ (6) bekezdése szerint a 32.§ (6) bekezdésében meghatározott szervezet a befejezett beruházások magyar állam tulajdonában álló területének rendezése során saját hatáskörben a Magyar Állam javára és nevében jár el. A befejezett beruházások területének rendezése érdekében megvásárolt, kisajátított vagy más jogcímen megszerzett további földrészlet a Magyar Állam tulajdonába és e törvény erejénél fogva, ellenérték nélkül a 32.§ (6) bekezdésében meghatározott szervezet vagyonkezelésébe kerül, amely köteles azt az ingatlan-nyilvántartásba bejegyeztetni.

Törvényes cél tehát, hogy az országos közutak állami tulajdonban, a helyi közutak önkormányzati tulajdonban legyenek, így a helyi önkormányzatok tulajdonában lévő, de ténylegesen részben országos közút funkciót ellátó ingatlanok a magyar állam tulajdonába és a Magyar Közút Nonprofit Zrt. vagyonkezelésébe kerüljenek átadásra. Az országos közúti funkciót ellátó ingatlanok állami tulajdonba adásának elmaradása esetén a közútfenntartási, kezelési költségek továbbra is a helyi önkormányzatokat terhelné.

A jelenlegi helyzetben a Berzence közigazgatási területén áthaladó 681 j. Nagyatád-országhatár másodrendű főút 19+428 – 19+543 km szelvények között lévő útszakasz érinti a Berzence 936 hrsz-ú önkormányzati tulajdonban álló ingatlant, amely rendezése tárgyában a Magyar Közút Nonprofit Zrt. – vállalva annak költségeit – elkészítette a szükséges változási vázrajzo(ka)t annak érdekében, hogy az országos közúttal érintett terület, az újonnan kialakításra kerülő Berzence 936/2 hrsz-ú ingatlan leválasztásra és állami tulajdonba adásra kerüljön. A változási vázrajz szerint kialakuló Berzence 936/1. és 936/2 hrsz-ú ingatlanok továbbra is az önkormányzat tulajdonában maradnak.

Az Nvtv. 6. § (3c) bekezdése a nemzeti vagyon megőrzése és védelme kapcsán az alábbiakról rendelkezik: „3c) A helyi önkormányzati tulajdonban álló helyi közutak és műtárgyai, valamint a helyi önkormányzat tulajdonában álló terek, közparkok, közkertek (…) tulajdonjogát a helyi önkormányzat az állam, illetve más helyi önkormányzat javára visszterhesen vagy ingyenesen átruházhatja, ha a tulajdon átruházása a közfeladat ellátását nem veszélyezteti.”

A helyi önkormányzatok tulajdonában lévő nemzeti vagyon ingyenes átruházása kapcsán a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 108. § (2) bekezdés a) pontja az alábbi rendelkezéseket tartalmazza: „(2) A helyi önkormányzat tulajdonában álló nemzeti vagyon tulajdonjoga ingyenesen átruházható: a) az állam vagy más helyi önkormányzat javára jogszabályban meghatározott közfeladat ellátásának elősegítése érdekében;”

A fentiekben hivatkozott jogszabályhelyek szerint az Önkormányzatnak lehetősége van a beruházással érintett ingatlanok tulajdonjogát a Magyar Állam részére ingyenesen átruházni, amennyiben az jogszabályban meghatározott közfeladat elősegítése érdekében szükséges és a tulajdon átruházása közfeladat ellátását nem veszélyezteti.

A Magyar Közút Nonprofit Zrt. megkereséssel fordult Berzence Nagyközség Önkormányzatához, melyben kezdeményezte az előzőekben említett közút tulajdonjogának rendezését. Indítványozta a képviselő-testület hozzájárulását a térítésmentes vagyonátadáshoz, valamint kérte a megállapodás megkötéséhez szükséges telekalakítás lebonyolítását és átvezetését az ingatlannyilvántartásban.

Kérem a T. Képviselő-testületet, hogy az előterjesztést megtárgyalni és az alábbi határozati javaslatot elfogadni szíveskedjenek.

Mellékletek:

1. Telekalakítási helyszínrajz
2. Változási vázrajz
3. Tulajdoni lap

Berzence, 2025. július 30.

|  |  |
| --- | --- |
|  | **Keszericze István** |
|  | polgármester |

**Határozati javaslat:**

1./ Berzence Nagyközség Önkormányzat Képviselő-testülete Berzence Nagyközség Önkormányzata vagyonáról, és a vagyongazdálkodás szabályairól szóló 8/2013.(IV.16.) önkormányzati rendeletében szabályozott hatásköri megosztás és előírások figyelembevételével az országos közutak a közúti közlekedésről szóló 1988. évi I. törvény 29.§ (6) bekezdésének rendelkezései értelmében az önkormányzat tulajdonát képező Berzence belterület 936 hrsz-ú ingatlan megosztásával az alábbiak szerint egyetért, azt kezdeményezi.

|  |  |  |
| --- | --- | --- |
| **Változás előtti állapot.** | | |
| Helyrajzi szám: | Művelési ág | Terület (m2) |
| 936 | Kivett közterület | 2635 |

|  |  |  |
| --- | --- | --- |
| **Változás utáni állapot.** | | |
| Helyrajzi szám: | Művelési ág | Terület (m2) |
| 936/1 | Kivett közterület | 1348 |
| **936/2** | **Kivett országos közút** | **1221** |
| 936/3 | Kivett járda | 66 |
|  |  | összesen: 2635 |

2./ A Képviselő-testület az érintett 936 hrsz-ú ingatlan megosztását követően létrejövő 936/2 hrsz-ú, kivett, országos közút megnevezésű, 1221 m2 területű ingatlan tulajdonjogának térítésmentes átruházásával a Magyar Állam javára, egyetért.

A Képviselő-testület felkéri a polgármestert, hogy az 1./ pontban meghatározott ingatlant érintő telekalakítási eljárást az illetékes hatóságnál kezdeményezze, illetve annak lezárását követően létrejövő 936/2 hrsz-ú ingatlanra vonatkozó térítésmentes tulajdonjog átruházási szerződést a Magyar Állam vonatkozásában kösse meg.